
Hachiko เป็นร้านขาย snack ประเภทไอศกรีมสไตล์ Soft Serve ลักษณะเป็นบูธลอยๆขายในพื้นที่ส่วนพลาซ่าของห้างสรรพสินค้าใหญ่ๆครับ ส่วนตัวผมที่ได้ลองทานดูคือ @Central แจ้งวัฒนะ ที่ตั้งร้านอยู่ตรงชั้น 5 โซนธนาคาร ตั้งขายตรงบันไดเลื่อนขึ้นลงเลยครับ ไม่หลบมุม หาไม่ยากเลย ที่ร้านมีที่นั่งไม่เยอะประมาณ 3-4 ที่เท่านั้น ดังนั้นส่วนใหญ่ลูกค้าจะซื้อเดินทานกันในห้างครับ

ร้านนี้มีโลโก้เป็นรูปสุนัขน่ารักกำลังยิ้มแลบลิ้น พันธุ์ Akita ของญี่ปุ่น ถ้าใครเคยอ่านเรื่องราวของ Hachiko หรือ ดูหนังเรื่อง Hachi จะทราบว่าเป็นสุนัขที่มีความซื่อสัตย์กับเจ้าของมากครับ ที่ญี่ปุ่นยกย่อง Hachiko เป็นตัวแทนของความซื่อสัตย์ให้คนรุ่นหลังได้รำลึก ใครเคยไปที่ย่านชิบูย่าจะเห็นรูปหล่อของสุนัขตัวนี้ครับ เรื่องราวคร่าวๆคือมันรอเจ้านายที่เสียชีวิตไปแล้วที่สถานีรถไฟที่คอยรับอยู่เสมอ ถึงเจ้านายจะไม่มาหามันแล้ว ก็ยังมารออยู่ตลอดเป็นเวลา 10 ปีต่อเนื่อง จนมันหมดลมไป

## จุดเด่นหรือจุดขายของร้านนี้คือ Soft Serve ที่ราคาเบาๆ เหมาะทานหลังจากอาหารคาวมื้อหลัก เริ่มต้นที่ 29 บาท เท่านั้น สามารถได้กินไอศกรีมเกรดพรีเมี่ยม (ทางร้านโปรโมทว่าวัตถุดิบจากญี่ปุ่นและนิวซีแลนด์ น่าจะเป็นพวกถั่วแดงและ Matcha จากญี่ปุ่น ส่วนนมจาก NZ)

เมนูมี Soft Cream รสนม (Milky), Soft Cream รสชาเขียว (Matcha), Soft Cream 2 รส หรือ Two-Tone (นม + ชาเขียว) และ Soft Cream รสนมใส่รังผึ้ง // Beehive Soft Cream Cup ไอศกรีมรังผึ้งใส่ถ้วย 89 บาท

ราคาเริ่มต้นที่ 29 บาทจะเป็นแบบโคนธรรมดาอันเล็ก ถ้าใส่ถ้วยราคา 45 บาท ถ้าใส่โคนวาฟเฟิลอันละ 55 บาท หรือถ้าชอบทานแบบใส่ทอปปิ้งด้วย เค้าก็จัดใส่ถ้วยเป็นเซ็ตไว้ 3 เซ็ต ราคาเท่ากันถ้วยละ 65 บาท
•	Set A Soft Cream ใส่อัลมอนด์และถั่วแดงกวน
•	Set B Soft Cream ใส่อัลมอนด์และพุดดิ้งชาเขียว
•	Set C Soft Cream ใส่ถั่วแดงกวนและพุดดิ้งชาเขียว
ถ้าใครชอบทานเแบบเป็นโคนและมีท็อปปิ้งด้วยก็โคนละ 79 บาท ใส่ทอปปิ้งได้ 2 อย่าง

ครั้งแรกที่ลองมาทานดูหลังเสร็จจากมื้อหลัก ซื้อเบาๆเป็น Two-tone Soft Cream ใส่โคนธรรมดาปกติ ราคาก็ 29 บาทเท่านั้น เท่าที่ลองดูผมว่ารสชาติอร่อยดีนะครับ ไม่หวานเกินไป ตัวรส Matcha ออกขมนิดๆ และได้ความรู้สึกของผงมัทฉะบ้าง ส่วนรสนมผมว่าหอมดีครับสมกับเกรดพรีเมี่ยม ตัวโคนก็ธรรมดาไม่มีอะไรพิเศษ กรอบๆ ความรู้สึกแรกหลังจากที่ได้มาถือในมือแล้วกัดเข้าปาก ตัวไอศกรีมยังมีความเย็นอยู่มาก ไม่ควรกัดคำโตๆอาจชาปากได้ครับ โดยรวมผมชอบนะครับ ที่สำคัญเป็น Snack ที่ราคาถือว่าเบาๆมากเมื่อเทียบกับอย่างอื่นและทานง่าย เดินถือทานสะดวกดีครับ

สรุปผมให้ 4 ดาวครับ
